กฎกระทรวง (พ.ศ. 2551) ออกตามความในพระราชบัญญัติเครื่องแบบทหาร พุทธศักราช 2477 ว่าด้วยเครื่องแบบทหารบก ฉบับที่ 81

กฎกระทรวง

กฎกระทรวง
(พ.ศ. ๒๕๕๑)
ออกตามความในพระราชบัญญัติเครื่องแบบทหาร
พุทธศักราช ๒๔๗๗
ว่าด้วยเครื่องแบบทหารบก
ฉบับที่ ๘๑[๑]

อาศัยอำนาจตามความในมาตรา
๕ วรรคหนึ่ง แห่งพระราชบัญญัติเครื่องแบบทหาร พุทธศักราช ๒๔๗๗
ซึ่งแก้ไขเพิ่มเติมโดยพระราชบัญญัติเครื่องแบบทหาร (ฉบับที่ ๔) พ.ศ. ๒๕๑๔ และมาตรา
๗ แห่งพระราชบัญญัติเครื่องแบบทหาร พุทธศักราช ๒๔๗๗
รัฐมนตรีว่าการกระทรวงกลาโหมออกกฎกระทรวงไว้ ดังต่อไปนี้

ข้อ ๑ 
ให้ยกเลิกข้อ ๒๓ แห่งกฎกระทรวง (พ.ศ. ๒๕๔๒)
ออกตามความในพระราชบัญญัติเครื่องแบบทหาร พุทธศักราช ๒๔๗๗ ว่าด้วยเครื่องแบบทหารบก
ฉบับที่ ๘๐

ข้อ ๒ 
ให้เพิ่มความต่อไปนี้เป็นวรรคสองใน (๙) ของข้อ ๓๔ แห่งกฎกระทรวง (พ.ศ.
๒๕๔๒) ออกตามความในพระราชบัญญัติเครื่องแบบทหาร พุทธศักราช ๒๔๗๗
ว่าด้วยเครื่องแบบทหารบก ฉบับที่ ๘๐
ทหารในหน่วยทหารในพระองค์สมเด็จพระบรมโอรสาธิราชฯ สยามมกุฎราชกุมาร ใช้อักษรพระนามาภิไธยย่อ
มวก ขนาดเส้นผ่าศูนย์กลาง ๓ เซนติเมตร
เมื่อใช้ประกอบกับเครื่องแบบฝึกหรือเครื่องแบบสนาม
ให้ใช้ชนิดปักด้วยไหมหรือวัตถุเทียมไหมสีเหลืองบนแผ่นผ้าสีน้ำเงินดำมีขอบวงกลมล้อมรอบตัวอักษร

ข้อ ๓ 
ให้เพิ่มความต่อไปนี้เป็นข้อ ๘๐/๑ และข้อ ๘๐/๒ แห่งกฎกระทรวง (พ.ศ. ๒๕๔๒)
ออกตามความในพระราชบัญญัติเครื่องแบบทหาร พุทธศักราช ๒๔๗๗ ว่าด้วยเครื่องแบบทหารบก
ฉบับที่ ๘๐
ข้อ ๘๐/๑ 
ทหารในหน่วยทหารในพระองค์สมเด็จพระบรมโอรสาธิราชฯ 
สยามมกุฎราชกุมาร เมื่อใช้หมวกทรงอ่อน
ให้ใช้ตราหน้าหมวกขนาดเล็กรองรับด้วยแพรแถบสะบัดสองชายเป็นรูปโค้งอยู่ภายใต้ตราหน้าหมวก
บนแพรแถบสะบัดสองชายมีอักษร ทหารในพระองค์ ๙๐๔ สำหรับนายทหารสัญญาบัตรให้ปักด้วยดิ้นทองหรือวัตถุเทียมดิ้นทอง
สำหรับนายทหารประทวนชั้นจ่านายสิบ นายสิบ และพลทหาร
ให้ใช้เครื่องหมายทำด้วยโลหะสีทอง
ข้อ ๘๐/๒ 
ทหารในหน่วยทหารในพระองค์สมเด็จพระบรมโอรสาธิราชฯ สยามมกุฎราชกุมาร
ให้ใช้ปลอกอินทรธนูประดับที่อินทรธนูอ่อนทั้งสองข้างของเครื่องแบบฝึก
หรือเครื่องแบบสนามปลอกอินทรธนูทำด้วยสักหลาด เสิร์จหรือผ้า
เป็นแผ่นสี่เหลี่ยมเรียว จากทางด้านไหล่ไปทางคอปลายมน มีขนาดกว้างยาวพอที่อินทรธนูอ่อนสอดได้
ปักอักษร พระนามาภิไธยย่อ มวก อยู่ด้านบนของปลอกอินทรธนู และ ทหารในพระองค์สมเด็จพระบรมโอรสาธิราชฯ
สยามมกุฎราชกุมาร เป็นรูปโค้งรองรับพระนามาภิไธยย่อ
อักษรทั้งหมดปักด้วยไหมหรือวัตถุเทียมไหมสีเหลืองปลอกอินทรธนูมีสีดังต่อไปนี้
(๑) นายทหารสัญญาบัตร                                                  สีน้ำเงิน
(๒) นายทหารประทวนชั้นจ่านายสิบ และนายสิบ              สีเขียว
(๓) พลทหาร                                                     สีแดง

ให้ไว้ ณ วันที่ ๒๙
กรกฎาคม พ.ศ. ๒๕๕๑
สมัคร  สุนทรเวช
รัฐมนตรีว่าการกระทรวงกลาโหม

หมายเหตุ :-
เหตุผลในการประกาศใช้กฎกระทรวงฉบับนี้ คือ โดยที่เป็นการสมควรยกเลิกการให้นายทหารซึ่งดำรงตำแหน่งเสนาธิการ
ฝ่ายเสนาธิการ หรือตำแหน่งที่กำหนดว่าเป็นตำแหน่งฝ่ายเสนาธิการ
ตั้งแต่ยศพันเอกลงมา ติดเครื่องหมายโลหะสีทองรูปดาวห้ากลีบ
มีรูปตราหน้าหมวกติดอยู่กึ่งกลางดาว
และมีช่อชัยพฤกษ์โอบใต้ดาวที่คอเสื้อข้างขวาแทนเครื่องหมายเหล่า เพื่อให้นายทหารดังกล่าวติดเครื่องหมายเหล่าที่คอเสื้อข้างขวาเช่นเดียวกับนายทหารตั้งแต่ยศพันเอกลงมาในตำแหน่งอื่น
ๆ
และสมควรกำหนดเครื่องหมายและส่วนประกอบเครื่องแบบสำหรับทหารของหน่วยทหารซึ่งได้รับการสถาปนา
ให้เป็นหน่วยทหารในพระองค์สมเด็จพระบรมโอรสาธิราชฯ สยามมกุฎราชกุมาร
เพื่อใช้ประกอบเครื่องแบบในการแต่งกายปฏิบัติหน้าที่ประจำวัน
เพื่อให้สามารถพิสูจน์ฝ่ายได้อย่างชัดเจน
และเพื่อให้เกิดประสิทธิภาพในการควบคุมบังคับบัญชาการปฏิบัติหน้าที่  จึงจำเป็นต้องออกกฎกระทรวงนี้

[๑] ราชกิจจานุเบกษา เล่ม ๑๒๕/ตอนที่ ๙๓
ก/หน้า ๒๕/๘ สิงหาคม ๒๕๕๑